钦定古今图书集成/理学汇编/学行典/第172卷 > 潘府
## 钦定古今图书集成/理学汇编/学行典/第172卷 > 潘府

按《明外史潘府传》：“‘府字孔修，上虞人。成化末举进士。
值宪宗崩，孝宗践阼，甫二十日，礼官请衰服御西角
门视事。明日，释衰易素，翼善冠，墨衣腰绖。帝不许，命俟二十七日后行之。至百日，帝以大行未葬，麻衣衰
绖如故。府见帝可与有为，因上疏请行三年丧，略言
子为父，臣为君，皆斩衰三年，仁之至义之尽也。汉文
帝遗诏短丧，止欲便天下臣民，景帝遂自行之，使千
古纲常，一坠不振。晋武欲行而不能，魏孝文行之而
不尽。宋孝宗锐志复古，易月之外，犹执通丧，然不能
推之于下，未足为圣王达孝也。先帝奄弃四海，臣庶
衔哀。陛下恻怛由衷，麻衣视朝，百日未改。望排群议，
断自圣心，执丧三年，一如三代旧制’。诏礼官参考载
籍，使丧不废礼，朝不废政，勒为彝典，传之子孙，岂不
伟哉！”疏入，衰绖待罪。诏辅臣会礼官详议，并持成制，
寝不行。谒选，得长乐知县。县多浮屠宫，府取为书院，
聚士讲学，教民行《朱子家礼》。行郊野，劳问疾苦，田夫
野老咸谓府亲。已就求笔札，府辄欣然与之。迁南京
兵部主事，陈军民利病七事。父丧，服阕，补刑部。值旱
蝗星变，北寇深入。孔庙灾，疏请内修外攘，以谨天戒。
又上《救时十要》，以便养乞南。改南京兵部武选员外
郎。尚书马文升知其贤，超拜广东提学副使。云南昼
晦七日，楚妇人须长三寸，上《弭灾三术》。以母老乞休，
不待命辄归。已而吏部尚书杨一清及巡按御史吴
华屡荐其学行，终不起。嘉靖改元，言官交荐，起太仆
少卿，改太常，致仕。既归，屏南山，布衣蔬食，惟以发明
经传为事。时王守仁讲学其乡，相去不百里，颇有异
同。尝曰：“居官之本有三：薄奉养，廉之本也；远声色，勤
之本也；去谗佞，明之本也。”又曰：“荐贤当惟恐后，论功
当惟恐先。”年七十三卒。故事，四品止予祭。《世宗》重其
孝行，特诏予葬。